DA Den Europæiske Unions Tidende CE 78/294

(2004/C 78 E/0296)

SKRIFTLIG FORESPØRGSEL P-3509/03

af Helmuth Markov (GUE/NGL) til Kommissionen

(18. november 2003)

Om: Interreg IIIA: Fremtidig finansiering af kontorerne i euroregionerne

Kontorerne i euroregionerne er hidtil blevet finansieret via Interreg IIIA som »teknisk bistand«. Kontoret i euroregion Spree-Neiße-Bober har nu fået meddelelse fra det tyske økonomiministerium, foreløbigt kun mundtligt, at fra 2004 kan kontorerne i euroregionerne ikke længere finansieres via Interreg IIIA som »teknisk bistand«, men udelukkende med de midler, der er afsat i dette program til samarbejdsforanstaltninger. Dertil kommer, at finansieringen gradvis vil blive afviklet fra 2005. Ifølge ministeriet skyldes ændringen fra teknisk bistand til midler til samarbejdsforanstaltninger et krav fra Kommissionen.

Denne ændring ville navnlig være et problem for euroregion Spree-Neiße-Bober, da denne region kun omfatter én tysk kommune (Landkreis), hvis bidrag ikke kan øges tilstrækkeligt til at finansiere kontoret.

Derfor stiller jeg Kommissionen følgende spørgsmål: Har Kommissionen stillet krav om, at kontorerne i euroregionerne ikke længere skal finansieres via Interreg IIIA som »teknisk bistand«, men udelukkende med de midler, der er afsat i dette program til samarbejdsforanstaltninger? Hvilke generelle forestillinger har Kommissionen om euroregionernes fremtidige opgaver, navnlig i ovennævnte region ved EU's grænse til tiltrædelseslandene?

Svar afgivet på Kommissionens vegne af Michel Barnier

(23. december 2003)

EU-initiativet Interreg gennemføres i overensstemmelse med de retningslinjer, der blev vedtaget af Kommissionen den 28. april 2000 efter høring af Europa-Parlamentet (1). I retningslinjerne sættes der ikke navn på de potentielle endelige modtagere af Interreg-støtte, men der nævnes en række områder, hvor f.eks. Euroregion-kontorerne kan bidrage til at nå de mål, der er opstillet i de enkelte programmer.

Ét sådant område er teknisk bistand til de nødvendige forberedelses-, overvågnings-, evaluerings- og kontrolforanstaltninger i forbindelse med gennemførelse af Interreg-programmer. Euroregionerne kan modtage støtte for teknisk bistand, hvis de har ansvaret for at gennemføre sådanne foranstaltninger. Det er imidlertid medlemsstaterne alene, der afgør, hvordan ressourcerne til teknisk bistand anvendes. Kommissionen er orienteret om, at Euroregion-kontorerne på nuværende tidspunkt ikke yder teknisk bistand under Interreg III-programmet for Brandenburg-Lubuskie, selv om de rådgiver potentielle projektpartnere.

Euroregion-kontorerne kan også anmode om Interreg III-støtte på andre måder som f.eks. under mikroprojekt-faciliteten for små projekter, der fremmer grænseoverskridende integration af befolkningerne. I mange grænseområder er Euroregionerne inddraget i sådanne foranstaltninger, som også åbner mulighed for støtte til finansiering af Euroregion-kontorernes udgifter.

Kommissionens tredje rapport om økonomisk og social samhørighed, som forelægges for Parlamentet og Rådet i starten af 2004, indeholder forslag til, hvordan samarbejdet kan udbygges fremover. Det er derfor endnu for tidligt at gøre sig overvejelser om den fremtidige politik på området.

(1) EFT C 143 af 23.5.2000.